Senior joernaliste skryf sterk bewoorde brief aan Hlaudi | Maroela Media
Senior joernaliste skryf sterk bewoorde brief aan Hlaudi
Drie senior SAUK-joernaliste het 'n sterk bewoorde brief aan Hlaudi Motsoeneng, bedryfshoof van die SAUK, geskryf waarin hulle duidelikheid versoek rakende "redaksionele beleid" en hul kommer uitspreek oor die "onregverdige skorsings".
Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme, en Jacques Steenkamp, senior ondersoekende joernalis, voer in die brief aan dat die spot met die openbare uitsaaier se nuuskantore gedryf word, dat joernaliste wanhopig is en dat hulle onder kritiek deurloop.
Volgens die drie het die afgelope week se gebeure die "gevoel van vrees en gebrek aan duidelikheid" versterk. Hulle voer ook aan dat die besluite om nie koerantbesprekings te hou nie en die kansellasie van SAfm se Editors-program op sensuur neerkom.
"As gesoute joernaliste in die SAUK hou ons vol dat die redes wat vir die skielike besluite aangevoer word strydig is met ons beleid en wetgewing, naamlik die gewysigde redaksionele beleid van die SAUK, die Suid-Afrikaanse Uitsaaiwet en die Grondwet."
Ntuli, Pillay en Steenkamp spreek hulle ook sterk uit oor die SAUK se beeld en sy werknemers se "joernalistieke integriteit" wat in twyfel getrek word weens "ongrondwetlike uitsprake".
Volgens Ntuli, Pillay en Steenkamp is hulle uiters bekommerd oor die skorsing van hul kollegas omdat hulle "hul reg tot vryheid van uitdrukking" uitgeoefen het. Hulle het gesê die skorsings kom op viktimisasie neer. "Ons is geskok deur die jongste uitlatings wat die reg van die publiek om die hele storie te weet rakende verwikkelinge in hul gemeenskappe, fundamenteel erodeer."
Ntuli, Steenkamp en Pillay het intussen 'n vergadering met Motsoeneng versoek om duidelikheid te kry oor die besware in hul brief. "Ons hoofbelang is om duidelikheid te kry oor die verwarring en 'n blywende oplossing te vind wat ook riglyne sal verskaf oor alle redaksionele kwessies. Laastens hoop ons ook dat dit ons openbare beeld sal herstel en ons integriteit sal handhaaf in die oë van diegene wat ons veronderstel is om te dien."
Die brief is ook gerig aan Jimi Matthews, waarnemende uitvoerende hoof wat Maandag sy bedanking aangekondig het, Simon Tebele, waarnemende uitvoerende hoof van nuus, Nyana Molete, waarnemende groephoof vir televisie, Angie Kapelianis, nasionale redakteur van aktuele nuus vir radio, Nothando Maseko, waarnemende hoof van aktuele nuus vir radio, en Zolisa Sigabi nasionale bulletinredakteur.
Dit mag miskien lyk of ou Rooioog onder druk kom, maar hy voel hy is onaantasbaar. Wat het geword van Vrydag se vergadering?
Die SAUK is 'n marionette van die ANC – verslaggewers moet uiters versigtig wees oor die berue wat hulle skryf! Alles word gesensor sodat die land se beeld nie geskend word nie! DIT IS BELAGLIK!
90% Senior verslaggewers wat hul sout werd is gaan bedank omdat die waarheid verdoesel word. Wat het van FREEDOM OM SPEECH geword?
Nou neem die SAUK onskadelike programme weg maar los alles en herhaal dit nogal wat haat , moord, satanisme en geweld aanhits en bevorder
Ek wens die verslaggewers wat wel totsiens se alles van die beste toe.
Ten minste is daar nog joernaliste wat nie alles net gedweë aanvaar uit vrees dat hul hul poste gaan verloor nie. Hoe moeilik dit ook al is!
Ja-nee, ou rooi-oog is onaantasbaar. Hy steur hom nie aan die werklikheid nie, want hý skep self die amptelike weergawe van die werklikheid. Dit ruik baie na George Orwell se totalitêre staat: . "1984"